Document ID: 31997R2181

Uredba Komisije (ES) št. 2181/97
z dne 3. novembra 1997
o spremembi Uredbe (ES) št. 577/97 o nekaterih podrobnih pravilih za uporabo Uredbe Sveta (ES) št. 2991/94 o določitvi standardov za mazave maščobe in Uredbe Sveta (EGS) št. 1898/87 o zaščiti poimenovanj, uporabljenih pri trženju mleka in mlečnih proizvodov
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2991/94 z dne 5. decembra 1994 o določitvi standardov za mazave maščobe [1] in zlasti člena 8 Uredbe,
ob upoštevanju Uredbe Sveta (EGS) št. 1898/87 z dne 2. julija 1987 o zaščiti poimenovanj, uporabljenih pri trženju mleka in mlečnih proizvodov [2], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 4(2) Uredbe,
ker člen 2(1) Uredbe Komisije (ES) št. 577/97 z dne 1. aprila 1997 o nekaterih podrobnih pravilih za uporabo Uredbe Sveta (ES) št. 2991/94 o standardih za mazave maščobe in Uredbe Sveta (EGS) št. 1898/87 o zaščiti poimenovanj, uporabljenih pri trženju mleka in mlečnih proizvodov [3], kakor je bila nazadnje spremenjena z Uredbo (ES) št. 1278/97 [4], določa pravila v zvezi z navajanjem vsebnosti maščobe pri mazavih maščobah; ker člen 2(3) navedene uredbe določa metodo za preverjanje usklajenosti s temi pravili;
ker je bil določen ustrezen postopek za preverjanje navedene vsebnosti maščobe pri mazavih maščobah, za katere ne veljajo določbe člena 2(2) Uredbe (ES) št. 577/97, in ga je treba sprejeti; ker se to lahko najbolj primerno doseže s spremembo Uredbe (ES) št. 577/97; ker je treba datum, od katerega se mora metoda uporabljati, preložiti, da bi uporabnikom omogočili, da pridobijo izkušnje z njo;
ker zadevni upravljalni odbori niso podali mnenj v rokih, ki so jih določili njihovi predsedniki,
SPREJELA NASLEDNJO UREDBO:
Člen 1
Uredba (ES) št. 577/97 se spremeni:
1. člen 2(3) se nadomesti z naslednjim:
"3. Postopek, ki se uporablja od 1. julija 1998 za preverjanje usklajenosti z odstavkom 1, je takšen, kakor je določen v Prilogi II.";
2. Priloga postane Priloga I;
3. doda se naslednja priloga:
"PRILOGA II
Preverjanje navedene vsebnosti maščobe pri mazavih maščobah
Iz serije, ki jo je treba pregledati in analizirati, se naključno vzame pet vzorcev. Uporabita se naslednja dva postopka:
A. Aritmetična sredina petih dobljenih rezultatov se primerja z navedeno vsebnostjo maščobe. Za navedeno vsebnost maščobe velja, da je ustrezna, če se aritmetična sredina vsebnosti maščobe ne razlikuje za več kot pol odstotne točke od navedene vsebnosti maščobe.
B. Pet posameznih rezultatov se primerja z dovoljenim odstopanjem (2 %), prikazanim v členu 2(1)(b).
Če je razlika med največjo in najmanjšo vrednostjo petih posameznih rezultatov manjša ali enaka 2 %, velja, da so zahteve iz člena 2(1)(b) izpolnjene.
Če se ugotovi usklajenost s pogoji, določenimi pod A in B, za pregledano serijo velja, da izpolnjuje zahteve iz člena 2(1)(a) do (c), tudi če je pri kombiniranem postopku preverjanja ena od petih vrednosti zunaj meje dovoljenega odstopanja 1 %."
Člen 2
Ta uredba začne veljati sedmi dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 3. novembra 1997

Labels: 0
17